KOMISIJOS REGLAMENTAS (EB) Nr. 297/2009
2009 m. balandžio 8 d.
kuriuo iš dalies keičiamas Reglamentas (EB) Nr. 1277/2005, nustatantis Europos Parlamento ir Tarybos reglamento (EB) Nr. 273/2004 dėl narkotinių medžiagų pirmtakų (prekursorių) ir Tarybos reglamento (EB) Nr. 111/2005, nustatančio prekybos narkotinių ir psichotropinių medžiagų pirmtakais (prekursoriais) tarp Bendrijos ir trečiųjų šalių stebėsenos taisykles, įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. gruodžio 22 d. Tarybos reglamentą (EB) Nr. 111/2005, nustatantį prekybos narkotinių ir psichotropinių medžiagų pirmtakais (prekursoriais) tarp Bendrijos ir trečiųjų šalių stebėsenos taisykles (1), ypač į jo 11 straipsnio 1 dalį ir 12 straipsnio 1 dalies trečią pastraipą,
kadangi:
(1)
Komisijos reglamentu (EB) 1277/2005 (2) nustatomos trečiosios paskirties šalys, į kurias iš Bendrijos eksportuojant narkotinių medžiagų pirmtakus (prekursorius) reikia taikyti konkrečias stebėsenos priemones. To reglamento IV priede prie kiekvienos į oficialų sąrašą įtrauktos 2 ir 3 kategorijų medžiagos, nurodytos Reglamento (EB) Nr. 111/2005 priede, išvardijamos šalys, kurioms reikia pateikti išankstinį pranešimą apie eksportą. Sąrašuose nurodomos trečiosios šalys, kurios paprašė pateikti išankstinį pranešimą apie eksportą pagal 1988 m. Jungtinių Tautų Organizacijos konvencijos dėl kovos su neteisėta narkotinių priemonių ir psichotropinių medžiagų apyvarta 12 straipsnio 10 dalį.
(2)
Į Reglamento (EB) Nr. 1277/2005 IV priedo sąrašą yra įtraukta Rumunija. Kadangi Rumunija tapo ES valstybe nare, būtina ją išbraukti iš šių sąrašų.
(3)
Reglamento (EB) Nr. 1277/2005 IV priede išvardytos ne visos trečiosios šalys, kurios nuo Reglamento (EB) Nr. 1277/2005 įsigaliojimo paprašė pateikti išankstinį pranešimą apie eksportą. Kadangi nuo 2005 m. tokius prašymus pateikė Kanada, Maldyvai, Omanas ir Korėjos Respublika, jos turėtų būti įtrauktos į šį sąrašą.
(4)
Todėl Reglamentą (EB) Nr. 1277/2005 reikėtų atitinkamai iš dalies pakeisti.
(5)
Šiame reglamente numatytos priemonės atitinka komiteto, įsteigto pagal Reglamento (EB) Nr. 111/2005 30 straipsnio 1 dalį, nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1277/2005 IV priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. balandžio 8 d.